כשאלוהים אמר בפעם הראשונה

"כשאלוהים אמר בפעם הראשונה" הוא שיר שחיבר נתן זך ופורסם ב־1960, וידוע בלחן ובביצוע של הזמר והמוזיקאי הישראלי מתי כספי. כספי הלחין את השיר עבור ערב שירי משוררים הראשון של גלי צה"ל, שהתקיים ב־1972, ואז גם ביצע אותו לראשונה. באלבום, השיר יצא לראשונה באלבום שהוקלט מהמופע המשותף הראשון של כספי עם שלמה גרוניך, "מאחורי הצלילים", שנערך ב־1973, ולאחר מכן נכלל באלבום הבכורה של כספי, "מתי כספי", שיצא לאור ב־1974.

 רקע 
נתן זך סיפר שכתב לא מעט "שירי זמר" – שירים המיועדים מלכתחילה לביצוע על ידי זמרים (בדרך כלל נקראים בשם פזמון), ולא רק שירים שהולחנו מתוך ספרים, אף שהבהיר שרובם אכן הולחנו מתוך ספרים. הוא הסביר את המניע שלו לכתיבת שירים המיועדים לזמרה: 

 על השיר 
"כשאלוהים אמר בפעם הראשונה" הופיע לראשונה בספר שיריו של נתן זך "שירים שונים", שיצא לאור ב־1960.

מתי כספי הלחין את השיר לערב שירי משוררים הראשון של גלי צה"ל, שהתקיים ב־25 בינואר 1972. השיר בוצע גם במופע המשותף הראשון של כספי עם שלמה גרוניך, "מאחורי הצלילים", שנערך ב־1973, אז גם יצא לראשונה באלבום, כחלק מהאלבום שתיעד את המופע. כספי הקליט את השיר מחדש לאלבום הבכורה שלו, שיצא לאור במאי 1974.

בריאיון שהעניק לאהוד מנור ב־1995 לרגל זכייתו בפרס ישראל, סיפר זך על הפעם הראשונה ששמע את הביצוע של כספי לשיר: 

כספי הקליט את השיר רק עם גיטרות, ללא פסנתר, והסביר: "כי כיוונתי את הגיטרות בפה דיאז פלוס (פלוס רבע טון למעלה), שאת זה אי אפשר לעשות בפסנתר, כדי שזה יישמע קצת יותר רענן". טכנאי הקול בהקלטת השיר היה המלחין והמנצח נעם שריף, במסגרת שירות המילואים שלו בגלי צה"ל.

העיתונאי רן רימון מ־ynet כתב על הביצוע הראשון של כספי ב"ערב שירי משוררים": "מי שהיה באותו ערב לפני 50 שנה מתאר התפוצצות על הבמה, תמיהה והלם מהלחן החריג והלא קונבנציונלי".

 אנקדוטה 
מתי כספי הופיע במלחמת יום הכיפורים בפני חיילים במוצבים (בין השאר תוך ליווי לאונרד כהן), וכן בבתי חולים בפני פצועים קשה. אחד מאותם הפצועים, ששכב לבד, חבוש כולו, ביקש לומר לכספי משהו – ולחש לו שהוא הציל את חייו. כשכספי שאל כיצד, הפצוע השיב: "שכבתי בטנק הבוער על הגב, וראיתי למעלה את הצריח אפוף בלהבות. בהבזק של שנייה, נזכרתי בשיר שלך 'כשאלוהים אמר בפעם הראשונה' וזה נתן לי את הכוחות האחרונים, והצלחתי פשוט לצאת דרך הלהבות ולעוף מהטנק". לאחר 40 שנה, כשהופיע בהופעה שסיכמה פרויקט שידורים של גלי צה"ל במלאת 40 שנה למלחמה, סיפר כספי את הסיפור לקהל וביקש את עזרתו למצוא את החייל ההוא. בתוכנית הרדיו "מה בוער" בעריכתה של נורית קנטי שודרה הבקשה של כספי, וצוות התוכנית קיבל שיחת טלפון שהייתה אנונימית, אך הצוות וקנטי הבינו שמדובר בעיתונאי אמנון אברמוביץ', שהיה אותו החייל. אברמוביץ' סירב להיחשף באופן פומבי בשידור, אך אישר להעביר את זהותו לכספי באופן פרטי. עם מותו של כספי ב־8 בפברואר 2026, אישר אברמוביץ' לקנטי לפרסם ברבים כי הוא היה אותו החייל (אף כי כבר ב־2019 התברר לאברמוביץ' כי כספי סיפר את הסיפור באחת מהופעותיו וגילה שם את זהותו).

 מצעדי מוזיקה 
השיר ערך את הופעת הבכורה שלו במצעד הפזמונים השבועי של הגל הקל ב־14 בפברואר 1972, זכה להצלחה וצעד תשעה שבועות, עד 17 באפריל 1972. מיקום השיא שלו במצעד היה המקום השלישי, אליו הגיע ב־20 במרץ 1972.

 מיקומי שיא 

 קישורים חיצוניים 

 הערות שוליים 

קטגוריה:שירי מתי כספי
קטגוריה:שירים בעברית
קטגוריה:שירים שנכתבו על ידי נתן זך
קטגוריה:שירים שהולחנו על ידי מתי כספי
קטגוריה:סינגלים בהוצאת NMC יונייטד אנטרטיינמנט